लंदन में बोले राहुल गांधी- आरएसएस की सोच अरब देशों के मुस्लिम ब्रदरहुड जैसी
| अगस्त 24 , 2018 , 19:31 IST
कांग्रेस अध्यक्ष राहुल गांधी ने विदेश की धरती से एक बार फिर से प्रधानमंत्री नरेंद्र मोदी पर सीधा हमला बोला है। राहुल गांधी ने भारतीय जनता पार्टी और राष्ट्रीय स्वयंसेवक संघ (आरएसएस) पर निशाना साधते हुए कहा कि वे भारत को तोड़ने और नफरत फैलाने का काम कर रहे हैं। राहुल गांधी ने प्रधानमंत्री नरेंद्र मोदी की विदेश नीति पर भी सवाल उठाए हैं। लंदन स्थित थिंक टैंक इंटरनेशनल इंस्टीट्यूट फॉर स्ट्रैटेजिक स्टडीज में लोगों को संबोधित करते हुए राहुल गांधी ने कहा कि प्रधानमंत्री नरेंद्र मोदी के लिए डोकलाम विवाद एक इवेंट है।
राहुल गांधी ने कहा कि डोकलाम कोई अलग मुद्दा नहीं है। यह एक के बाद एक कई घटनाओं का हिस्सा था। यह एक प्रक्रिया थी, प्रधानमंत्री मोदी डोकलाम को महज एक इवेंट के रूप में देखते हैं। अगर उन्होंने ध्यान से पूरी प्रक्रिया को देखा होता, तो वो इसे रोक सकते थे। कांग्रेस अध्यक्ष ने कहा कि यह हकीकत है कि डोकलाम में आज भी चीनी सेना मौजूद है।
पीएम मोदी के पास पाकिस्तान को लेकर कोई रणनीति नहीं
इस दौरान राहुल गांधी ने पाकिस्तान को लेकर भी पीएम मोदी पर निशाना साधा. उन्होंने कहा, 'पाकिस्तान को लेकर पीएम मोदी के पास कोई गहराई से सोची-समझी रणनीति नहीं है। पाकिस्तान के साथ बातचीत करना बहुत मुश्किल है, क्योंकि वहां कोई भी ऐसी संस्था नहीं है, जो सर्वोच्च हो। हम तब तक प्रतीक्षा करेंगे, जब तक कि वो कोई सुसंगत ढांचा नहीं बनाते हैं।'
पाकिस्तान के संबंध में पीएम मोदी के पास कोई गहराई से सोची-समझी रणनीति नहीं है : कांग्रेस अध्यक्ष @RahulGandhi #RahulGandhiInLondon pic.twitter.com/Qj2qUoAIU7
उन्होंने कहा कि भारत तभी तरक्की कर सकता है जब सत्ता का विकेंद्रीकरण हो लेकिन बीते 4 सालों से ऐसा नहीं हो रहा है। सत्ता का केंद्रीकरण किया जा रहा है।
भारत तभी सफल हुआ, जब सत्ता विकेंद्रीकृत हुई। पिछले 4 वर्षों में बड़े पैमाने पर सत्ता का केंद्रीकरण हुआ है : कांग्रेस अध्यक्ष @RahulGandhi #RahulGandhiInLondon pic.twitter.com/tgKEiRSqG1
सुषमा स्वराज पर भी राहुल का तंज
विदेशी धरती से राहुल गांधी ने विदेश मंत्री सुषमा स्वराज पर भी तंज कसा है। उन्होंने कहा कि भारत की विदेश मंत्री वीजा बनाने में ही काफी समय बिताती हैं और बाकी कामों के लिए कम समय देती हैं। उन्होंने सुझाव देते हुए कहा कि विदेश मंत्रालय का एकाधिकार मिटाकर और समाज के अन्य हिस्सों के लिए इसे और अधिक सुलभ बनाकर एक आधुनिक विदेश मंत्रालय बनाया जा सकता है।
विदेश मंत्रालय का एकाधिकार मिटाकर और समाज के अन्य अंगों के लिए इसे और अधिक सुलभ बनाकर एक आधुनिक विदेश मंत्रालय बनाया जा सकता है। भारत की विदेश मंत्री वीजा बनाने में ही काफी समय बिताती हैं : कांग्रेस अध्यक्ष @RahulGandhi #RahulGandhiInLondon pic.twitter.com/Gxe6Nv9YK7
राहुल गांधी ने आरएसएस पर भी हमला बोला है। उन्होंने नोटबंदी के फैसले को आरएसएस का निर्णय बताया है। उन्होंने कहा, 'अगर आप अपने देश के ढांचे को गहराई से समझते हैं, तो आप संतुलित ताकत का इस्तेमाल करेंगे, आज मैं भारत को अपनी ताकत बढ़ाते नहीं देख पा रहा हूं। नोटबंदी का विचार वित्तमंत्री और आरबीआई को नज़रंदाज़ करके सीधे आरएसएस से आया और प्रधानमंत्री के दिमाग में बैठा दिया गया।'
नोटबंदी का विचार वित्त मंत्री और आरबीआई को नज़रंदाज़ करके, सीधे आरएसएस से आया और प्रधानमंत्री के दिमाग में बैठा दिया गया : कांग्रेस अध्यक्ष @RahulGandhi #RahulGandhiInLondon pic.twitter.com/6JVhbgx3Zk
राहुल का RSS और बीजेपी पर निशाना
कांग्रेस अध्यक्ष राहुल गांधी ने बीजेपी और आरएसएस पर तीखा हमला बोलते हुए कहा है कि इनके लोग देश को बांटने और नफरत फैलाने का काम कर रहे हैं। उन्होंने कहा कि आरएसएस भारत की प्रकृति को बदलने की कोशिश कर रहा है। अन्य पार्टियों ने भारत की संस्थाओं पर कब्जा करने के लिए कभी हमला नहीं किया। आरएसएस की सोच अरब देशों की मुस्लिम ब्रदरहुड जैसी है।
राहुल गांधी ने कहा, 'कांग्रेस का मतलब हिेंदुस्तान के लोगों को आपस में जोड़ना है। यह सोच आप सभी लोगों में है। अगर आपके अंदर यह सोच नहीं होती तो आप जर्मनी में आकर सफलता कभी हासिल नहीं कर सकते थे।' कांग्रेस अध्यक्ष ने कहा कि लोगों को जोड़ने और साथ लेकर चलने की सोच उन्हें गुरुनानक से मिली है।
हम शांतिपूर्ण ढंग से बदलाव कर रहे हैं। महत्वपूर्ण सिद्धांत ये था कि बदलाव का फायदा सभी भारतीयों को मिले, कोई भी पीछे न छूटे। एक और सिद्धांत ये था कि यह मोटे तौर पर अलग-अलग लोगों के हिसाब से हो : कांग्रेस अध्यक्ष @RahulGandhi #RahulGandhiInLondon pic.twitter.com/himex0vn9l
उन्होंने कहा, ' हमारी ताकत विविधिता में एकता है। हिेंदुस्तान का दर्शन यही है कि कमजोर व्यक्ति की सुनी जाए और उसकी मदद की जाए।' गांधी ने कहा, 'कांग्रेस सभी लोगों की पार्टी है, वह हर व्यक्ति के लिए काम करती है और हमारा काम विविधता में एकता पैदा करने का है। आज, भारत में सरकार दूसरे ढंग से काम कर रही है।'
टैग्स: Congress, rahul gandhi, international institute of strategic studies, london